《石钟山》
宋代·喻良能

南北两石钟，上下一水侧。
造物妙鎔冶，蜚廉巧撞击。
镗鞳仍噌妙，歌钟与无射。
丰山吾焉知，蒲牢尔何力。
咨余久愿游，偶此事行役。
时秋风飕飕，日暮水激激。
初如钧天鸣，乍若金奏寂。
入耳粹而清，洗心欣以怿。
怪奇有如此，游览谁能测。
发端示来今，注经人姓郦。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。